题刘松年卢仝烹茶图
李复 (Yuan)
老屋颓垣洛城里，绿树团阴照窗几。石床散帙有馀清，应是先生睡初起。竹炉火暖苍烟凝，碧云浮鼎香风生。白头老媪不解事，时间蚓窍苍蝇声。柴扃日高为谁启，有愧邻僧频送米。长须裹头始出门，想为韩公置双鲤。松年图此宁无情，似觉七碗通仙灵。何当更画月初出，仰天涕泗行中庭。绝怜牛李方倾轧，独羡先生保贞白。孤忠耿耿孰与同，足配能诗杜陵客。